**Julijske Alpe: trajnostni turizem in novosti za poletno sezono 2025**

Mojstrana, 9.6.2025

Poletje v Julijskih Alpah prinaša nove prometne režime, ukrepe za omejevanje prometa in boljšo informiranost obiskovalcev s ciljem ohranjanja občutljivega naravnega okolja in zagotavljanja kakovostnega doživetja za vse, so bili uvedeni številni ukrepi in novosti na področju prometa in mobilnosti. Skupnost Julijske Alpe poziva obiskovalce k odgovornemu ravnanju in uporabi javnega prevoza, s čimer prispevajo k zmanjšanju okoljskega odtisa in ohranjanju edinstvene naravne dediščine.

**Trajnostna mobilnost in javni prevoz**

Spodbujanje javnega prevoza ostaja ključna prioriteta. Javni zavod Triglavski narodni park (TNP) bo tudi letos omogočal uporabo električnih kombijev, ki so bili lani predani petim občinam (Kranjska Gora, Tolmin, Kobarid, Bovec, Bohinj) v brezplačno uporabo. Obiskovalce med drugim pozivajo tudi k uporabi verodostojnih informacij o obisku. Med aplikacijami za pohodnike spodbujajo uporabo aplikacij [Slovenia Outdoor](https://outdoor-slovenia.com/) v in [maPZS](https://mapzs.pzs.si/), ki imata ažurne informacije o stanju poti, varstvenih režimih v Triglavskem narodnem parku in podobno.

Za območje **Bohinja** so predvideni novi avtobusni prevozi, ki bodo dodatno razbremenili ceste in omogočili lažji dostop do priljubljenih točk. Tudi to poletje bo po **Bohinju** vozilo 7 linij organiziranih avtobusnih prevozov, od tega na planino Uskovnica in na Soriško planino kot prevoz na zahtevo. Prevozi so plačljivi, vstopnico je možno kupiti preko spleta. Za brezskrbno potovanje po Bohinju je na voljo nakup vozovnice z veljavnostjo 24ur za vse linije organiziranih prevozov po Bohinju.

Za namen razbremenitve prometne infrastrukture bodo tudi letos v juliju in avgustu na **Bledu** na voljo brezplačni prevozi, poimenovani Bled Bus. Krožili bodo okoli jezera ter povezovali kraj z okoliškimi vasmi in Pokljuko. Bled Bus bo svoje postajališče imel tudi pri novo zgrajenem parkirišču pri Športnem parku Bledec, ki bo goste odpeljal do glavne avtobusne postaje v središče kraja.

Dodatna avtobusna povezava, ki bo brezplačna za obiskovalce, bo povezovala **Radovljico**, Lesce ter Bled. Od 1. julija in 31. avgusta bodo gostje dnevno lahko vstopili na brezplačen prevoz na avtobusni postaji v Radovljici, s postajališči na železniški postaji v Lescah, kampu Šobec in River Camping Bled, s končnim postajališčem na avtobusni postaji Bled.

**Prometni režimi in zapore cest**

Za zmanjšanje prometnih obremenitev in zagotavljanje varnosti so v poletni sezoni 2025 predvideni posebni prometni režimi in morebitne zapore na ključnih lokacijah.

Zaradi velikega števila obiskovalcev bo **na prelazu Vršič** v poletnih mesecih še vedno potekala ureditev prometa s strani občinskih rediteljev. Ob koncu glavne sezone (za obdobje 14 do 21 dni) bo testno zaživel nov prometni režim, ki bo v celoti zaživel v poletni sezoni 2026. Sistem vključuje vstopni točki z dvema pasovoma na obeh straneh prelaza (Kranjska Gora in Trenta), plačljivo in omejeno parkiranje na vrhu (92 vozil) ter okrepljen javni avtobusni prevoz iz obeh dolin. Fizične prepreke bodo onemogočale parkiranje izven označenih mest.

Občina **Kranjska Gora tudi** letos izvaja številne ukrepe v dolini Vrata. Brezplačen javni prevoz v dolino bo obratoval od 15. junija do 15. septembra. Urejena je mreža parkirišč po sistemu P+R v Mojstrani. Uveden je nov prometni režim, ki onemogoča parkiranje zunaj označenih površin, tako v dolini Vrata kot v okolici izhodišča za slap Peričnik. Novost je tudi krožna linija električnega kombija, ki bo vozila obiskovalce od Slovenskega planinskega muzeja do koče pri slapu Peričnik (od 25. junija do 31. avgusta, vsak dan med 9. in 16. uro, brez voznega reda).

V občini **Bovec** gradijo parkirno mesto za trdnjavo Kluže, za obisk so odprli predor pod trdnjavo Kluže, čakajo še na razširitev državne ceste v najožjem delu in ureditev peš poti od parkirišča do trdnjave.

V **Kobaridu** bo med poletno turistično sezono vzpostavljen plačljiv režim na najbolj obiskanih in turistično atraktivnih parkiriščih (pri Slapu Kozjak, na parkirišču pri planini Kuhinja in reki Nadiža). Parkirišča bodo med turistično sezono dnevno urejena (odvoz smeti, stranišča…). V načrtu je ureditev pešpoti od Mlekarne Planika do Napoleonovega mosta (vzhodni del Kobarida). Tudi letošnje poletje bo tako kot prejšnja leta Hop ON Hop OFF Kobarid povezal najlepše kotičke občine. Povezave bodo enake kot lani, prevozi se bodo opravljali z dvema kombijema, med njima bo tudi e-kombi. Iz občinskega središča se bodo potniki lahko odpeljali na Planino Kuhinja, v Drežnico in Drežniške Ravne, na Kolovrat in krožno v Breginjski kot.

V občini **Žirovnica** obiskovalcem priporočajo, da pred obiskom Završnice in Piškovce preverijo aktualne prometne informacije in morebitne zapore cest ali posebne režime za omenjeno območje, saj so tudi tam omejitve prometa zaradi varovanja narave ali del na infrastrukturi. Na dveh gozdnih cestah, ki vodita v višje ležeče dele območja, so postavljene zapornice: proti Valvasorjevemu domu in proti Domu pri izviru Završnice na cesti proti Zelenici. Za obiskovalce Završnice so urejena tri parkirišča: parkirišče ob jezeru - namenjeno avtomobilom, motornim kolesom in avtobusom; novo parkirišče ob cesti - rezervirano za osebna vozila; neasfaltirano parkirišče, ki omogoča parkiranje tako avtomobilom kot avtodomom.

Občina **Bled** upravlja več kot 960 občinskih parkirišč. Izgradnja večjega parkirišča pri Športnem parku Bledec še poteka, uradno odprtje bo 4. julija 2025. Sprejelo bo 231 osebnih vozil ter 6 električnih, 11 mest bo namenjenih za invalide, 15 pa avtodomom.

Julijske Alpe so prostor z omejenimi nosilnimi zmogljivostmi, kjer kakovost bivanja in obiskovanja zahteva premišljene posege in jasna pravila. Z usmerjanjem prometa in omejevanjem dostopa želimo zmanjšati pritisk na najbolj obremenjene točke ter ohraniti območje dostopno pod pogoji, ki zagotavljajo varnost in dolgoročno vzdržnost ter ohranjanje dragocene naravne dediščine za prihodnje generacije. Preden se odpravite na pot, preverite najnovejše informacije o prometnih režimih in dogodkih na spletnih straneh lokalnih turističnih organizacij in Triglavskega narodnega parka.

**Zanimivi dogodki v poletni sezoni**

**Kranjska Gora** bo čez poletje gostila pestro dogajanje. Po uspešni prireditvi Goni Pony, kjer je več kot 1664 udeležencev »pognalo hudiča na vrh Vršiča«, sledi festival Kekčevi dnevi z novim Kekčevim izzivom. Poletje pod Vitrancem bo tudi letos ponudilo serijo koncertov na Trgu pred cerkvijo, v hiškah pa bodo na voljo izdelki lokalnih ponudnikov s certifikatom Kranjska Gora Vrhunsko.

Kranjska Gora je tudi ponosna soorganizatorica dogodka ob 120-letnici slovenskega filma. Slavnostna otvoritev in premierna projekcija filma Kekec bo 5. julija 2025 ob jezeru Jasna, ki bo do 7. julija velik kino na prostem. Do konca poletne sezone se bo odvilo več športnih dogodkov: Outdoor festival v Mojstrani, Triglav trail run, kolesarska prireditev Juriš na Vršič in za zaključek konec septembra Julian Alps Trail run.

Letošnje poletje in kasneje jesen bosta v **dolini Soče** polna utripajočih dogodkov, ki povezujejo naravo, kulturo in lokalno skupnost. Že v juniju se obetata dve veliki tekaški prireditvi [**Podbrdo** **Trail Running Festival**](https://www.ptrf.si/) (med 20. in 22. 6.) in [**Soča Outdoor Festival**](https://soca-outdoor.com/) **(**27. - 29. 6,) ki vsako leto še nadgrajujeta program in sta med tekači že zelo znana in priljubljena. Jeseni pa sledijo v naši dolini znani festivali: [**Blitz Bovec Maraton**](https://blitz-bovecmaraton.si/sl), [**Jestival okusov in umetnosti**](https://www.soca-valley.com/sl/iskanje-dogodivscin/tradicionalni-dogodki/jestival/), [**Frikafest**](https://www.soca-valley.com/sl/iskanje-dogodivscin/tradicionalni-dogodki/frikafest/) ter [**Festival pohodništva Dolina Soče**](https://www.soca-valley.com/sl/iskanje-dogodivscin/aktivnosti/2021083109575140/festival-pohodnistva-dolina-soce/).

Od 25. junija do 31. avgusta bo **Bled** oživel z raznolikim naborom dogodkov. Pester program za vse generacije in glasbene okuse obljublja nepozabno poletje. Vsako sredo bo na Veslaških tribunah v Veliki Zaki potekal Piknik Kino, kjer bodo obiskovalci pod zvezdami uživali v izbranih filmskih projekcijah. Petkove večere bodo zaznamovali energični DJ ritmi na Jezerski promenadi. Koncerti z edinstvenim razgledom bodo štiri petkove večere razveseljevali glasbene sladokusce na Veslaški tribuni. Sobote bodo posvečene tradicionalni slovenski narodnozabavni glasbi. Teden bomo zaključili z bolj prefinjenim pridihom – ob izbranih nedeljah vas bodo razvajali akustični nastopi. Že tradicionalno bo predzadnjo julijsko soboto, 19. julija, Blejsko jezero zažarelo v soju tisočerih lučk. Na odru na Jezerski promenadi pa bodo DJ JAMirko & Godalkanje Violin Islands z disko ritmi sedemdesetih in godalnim zvenom ustvarili večer, poln edinstvene energije.

Poletna sezona v **Bohinju** prinaša številne dogodke za vse okuse. Obiskovalci lahko uživajo v tradicionalnih prireditvah, glasbenih večerih, športnih dogodkih in vodeni doživetjih v naravi. Poletni festivali, glasbeni večeri, tradicionalne prireditve in drugi kulturni dogodki po bohinjskih vaseh bodo vabili v družbo med domače ustvarjalce in tudi kvalitetne gostujoče nastope skozi celo poletje.

Na **Jesenicah** se je že začelo Jeseniško poletje 2025, ki bo ponujalo vrsto kulturnih, športnih, kulinaričnih in zabavnih dogodkov. Posebej je treba omeniti tekstilne umetniške inštalacije v projektu BIEN 2025, ki nastajajo v sodelovanju z Layerjevo hišo iz Kranja, Gornjesavskim muzejem Jesenice in Evropsko prestolnico kulture. Tekstilni izdelki so vidni na več lokacijah: na Železniški postaji Jesenice, v razstavnem salonu Dolik in na Stari Savi. Vrhunec zabave bodo trije koncerti slovenskih in tujih glasbenih skupin. Tudi v tem letu bo odprto letno kopališče na Ukovi, navdušenci nad folkloro pa se bodo lahko zabavali ob srbskih, makedonskih in bošnjaških nastopih jeseniških kulturnih društev na Stari Savi.

V **Žirovnici** poseben pečat poletju daje festival KašArt, ki združuje vrhunsko umetnost, intimen glasbeni utrip in bogato kulturno dediščino. Festival poteka od konca junija do konca avgusta na različnih prizoriščih po Žirovnici, med njimi v Finžgarjevi rojstni hiši, Čopovi rojstni hiši, na travniku ob Prešernovem spomeniku v Vrbi in v Završnici. V Završnici se bosta odvila tudi dva plačljiva koncerta – Nina Pušlar in Flirrt in Jet Black Diamonds.

V **Radovljici** nadaljujejo z dobro sprejetimi dogodki v starem mestnem jedru - četrtkovi večeri na trgu, Festival Radovljica, srednjeveška tržnica. Letošnja novost je sklop treh kulturnih dogodkov v Radovljici. Dogodki pod imenom ***Kultura v atriju***združujejo vrhunsko izvedbo klasične glasbe, posebne očarljive lokacije in izbrano kulinariko.